SKRIFTLIG FORESPØRGSEL E-2663/00

af Christos Zacharakis (PPE-DE) og Antonios Trakatellis (PPE-DE) til Kommissionen

(1. september 2000)

Om: De tyrkiske troppestyrkers arrestation af repræsentanter for pressen i den besatte del af Cypern

Chefredaktøren for avisen AVRUPA, Sener Levent, og journalisterne, Ali Osman og Harun Denizkan, samt andre ansatte på samme avis er blevet arresteret den 7. juli 2000 og afhørt af de tyrkiske besættelsesmagter i den nordlige del af Cypern under den tyrkisk-cypriotiske selvudråbte statsstyre, hvor de blev anklaget for spionage og falske påstande og injurier. Samme anklager fremsættes over for sammenslutningen af cypriotiske redaktører og især over for dens formand, Andreas Kannaouros. Dette er en åbenlys krænkelse af de grundlæggende frihedsrettigheder og har til formål at skræmme journalisterne og kvæle ytringsfriheden i den besatte del af Cypern og især tvinge Kannaouros til at standse hans kamp til fordel for pressefriheden og mod undertrykkelsen af avisen AVRUPA og af dens journalister.

1. Hvilke foranstaltninger agter Kommissionen at træffe med hensyn til den åbenlyse krænkelse og overtrædelse af menneskerettighederne og de grundlæggende frihedsrettigheder?

2. Er det på baggrund af konklusionerne fra Det Europæiske Råds møde i Helsinki og den strenge gennemførelse af København-kriterierne med hensyn til respekten for menneskerettighederne i ansøgerlandene da muligt for Tyrkiet under disse omstændigheder at indlede førtiltrædelsesforhandlinger med EU?

3. I betragtning af, at forbindelserne mellem EU og Tyrkiet hviler på de grundlæggende principper om respekt for de demokratiske principper, retsstatsprincipperne, menneskerettighederne og de grundlæggende frihedsrettigheder, som udvikler sig på betingelse af, at disse forudsætninger respekteres, er det da muligt for EU fortsat at uddybe disse forbindelser, uden at Tyrkiet på forhånd opfylder kravene på disse områder?

Svar afgivet på Kommissionens vegne af Günter Verheugen

(12. oktober 2000)

Kommissionen følger meget nøje udviklingen i den nordlige del af Cypern, især sagen med de tre tyrkisk-cyprioter chefredaktøren for avisen Avrupa, Sener Levent, sergeant Tutuncu og dennes hustru Pembe Tutuncu der er stillet for retten, anklaget for spionage. Kommissionen har også taget ad notam, at der foreligger en erklæring fra syvogtredive parlamentsmedlemmer, der fordømmer arrestationerne og kræver fangerne løsladt. Derfor glæder Kommissionen sig over, at de sigtede for nylig er blevet løsladt på grund af manglende bevis til støtte for fortsat fængsling og til trods for, at anklageren havde anmodet herom. Kommissionen vil fortsat følge sagen på nært hold, både fra Bruxelles og sin delegation i Nicosia.

I forbindelse med udvidelsen udgiver Kommissionen hvert år en periodisk rapport om de 13 lande, der ansøger om optagelse i Unionen. Rapporten vurderer udviklingen i lyset af Københavnskriterierne, herunder menneskerettighederne, der er et meget vigtigt område. Denne rapport forelægges Parlamentet og får bred omtale i medierne. Med hensyn til Cypern vil der (som sædvanligt) være et særligt afsnit om situationen i den nordlige del af øen. Efter al sandsynlighed vil de sager, det ærede medlem nævner, blive behandlet i dette års rapport. Hvad angår Tyrkiet, vil der også på samme tidspunkt blive udgivet en rapport, der behandler de demokratiske principper og menneskerettighederne, som det ærede medlem omtaler.